钦定古今图书集成/明伦汇编/氏族典/第213卷 > 《四川总志》 > 何攀
## 钦定古今图书集成/明伦汇编/氏族典/第213卷 > 《四川总志》 > 何攀

按《晋书何攀传》：“攀字惠兴，蜀郡郫人也。仕州为主簿。
属刺史皇甫晏为牙门张弘所害，诬以大逆。时攀适
丁母忧，遂诣梁州拜表，证晏不反，故晏冤理得申。王
濬为益州，辟为别驾。濬谋伐吴，遣攀面陈伐吴之策。
攀善于将命，帝善之，诏攀参濬军事，为辅国司马，封
关内侯，转荥阳令。上便宜十事，甚得名称。迁宣城太
守”，不行，转散骑侍郎。杨骏执政，多树亲属。攀以豫诛
骏功，封西城侯，弟逢平乡侯；兄子逵关中侯。顷之，出
为东羌校尉，征为扬州刺史。在任三年，迁大司农，转
兖州刺史，加鹰扬将军，固让不就。及赵王伦篡位，遣
使召攀，更称疾笃。伦怒，将诛之，攀不得已，扶疾赴召，
卒于洛阳，时年五十八。攀居心平允，莅官整肃，爱乐
人物，敦儒贵才。虽居显职，家甚贫，素无妾媵伎乐，惟
以周穷济乏为事。子璋嗣，亦有父风。